Datoria publică a explodat în 2023. Suma adăugată de guvernele Ciucă și Ciolacu
- Ionel Sclavone
- 13 martie 2024, 11:53
Datoria publică a României a ajuns la 782 miliarde de lei în anul 2023, adică 49% din PIB-ul ultimelor patru trimestre pentru care există date. Gvernele Ciolacu şi Ciucă au adăugat 116 mld lei (23 miliarde. euro) la acest indicator. La finalul anului 2021, datoria publică a României era de 577 miliarde de lei.
Guvernele Marcel Ciolacu și Nicolae Ciucă nu au reușit să reducă datoria publică a României, în ciuda declarațiilor despre reușitele economice. Dimpotrivă, "specialiștii", veniți la guvernare să salveze țara, cum îi place premierului să spună, au obținut contrariul. Datoria publică a crescut într-un ritm mai accelerat decât economia, anul trecut.
Datoria publică a crescut în 2023
Acest indice a ajuns, la finalul anului 2023, la 782 miliarde de de lei, adică 156 miliarde de euro. În procente, datoria publică reprezintă 49% din PIB-ul din ultimele patru trimestre pentru care există date. Cu alte cuvinte, guvernele au reușit să adauge încă 116 miliarde de lei (23 mld. euro), potrivit ZF.
După moneda în care au fost contractate împrumuturile, datoria era de 378 miliarde de lei, de 337 miliarde de lei în euro, de 67 miliarde în dolari și de un miliard de lei în alte valute.
Conform sursei citate, ca pondere în PIB, datoria publică a ajuns la 49%, la finalul anului 2023. Procentul nu este foarte mare, având în vedere că reglementările europene permit o datorie maximă de 60% din PIB pentru ţările membre. Pe de altă parte, economiştii sunt de părere că o economia mai puţin robustă, cum este cea a României, ar trebui să menţină o datorie publică la un nivel mai scăzut, 45-50% din PIB maxim.
În 2023, an de creştere economică, datoria publică a crescut atât în cifre absolute, cât şi raportată la PIB. Acest lucru arată că îndatorarea a crescut într-un ritm mai mare decât economia.
Deficitul cu care a încheiat 2023
România a încheiat anul 2023 cu un deficit bugetar de aproape 90 de miliarde de lei, ceea ce înseamnă 5,68% din PIB. Ținta asumată de guvernele coaliției PSD - PNL a fost de 4,4%, însă nu a fost îndeplinită. De asemenea, bugetul pe anul în curs a fost construit pe o proiecție a deficitului bugetar de 5% din PIB. Este mai optimist, decât prognoza Comisiei Europene care lua în calcul 5,3% în 2024 și 5,1% în 2025.
În încercarea de a reduce deficitul și datoria publică, Guvernul condus de Marcel Ciolacu a majorat taxe și impozite, dar a și introdus altele noi. Pe lângă impozitul pe profit de 16%, companiile și IMM-urile vor trebui să plătească și un altul, pe cifra de afaceri. Guvernul a crescut TVA și accizele, deși Marcel Ciolacu spunea că în 2024 nu va fi o creșrere a fiscalității.
Datoria publică în 2021
La finalul anului 2021, datoria publică era de 577 miliarde de lei, adică 48,9% din PIB. Suma era mai mare cu 77 de miliarde de lei raportat la 2020. Datoria a crescut şi ca pondere în PIB, în ciuda faptului că acest indice a crescut puternic, arată datele Ministerului de Finanţe.
În 2021, datoria publică a crescut ca pondere în PIB, raportat la anul precedent cu 1,5 puncte procentuale. Conform ZF, economia a crescut foarte mult faţă de 2020, însă. În 2021, veniturile bugetului de stat s-au majorat cu 18% faţă de 2020, pe fondul unei creşteri a PIB de 12,5% în termeni nominali.
Dacă analizăm datele aferente anului trecut și cele din 2021, când PSD a intrat la guvernare, nu constatăm îmbunătățiri. Aceasta deși a intrat în vigoare și PNRR. Programul, aprobat de Comisia Europeană, trebuia să ofere o infuzie puternică de capital pentru investițiile publice.